‘IVL’รุกซื้อเม็ดพลาสติกกำลังผลิตเพิ่มเกินล้านตัน
IVL รุกหนักซื้อกิจการผลิตเม็ดพลาสติก ตปท.เพิ่มอีก รวมตอนนี้มีกำลังผลิตใหม่จ่อเข้ามากว่าล้านตัน/ปี ด้าน SCCC ศึกษาลงทุนโรงปูนที่กัมพูชา
19 ส.ค. 2554

IVL รุกหนักซื้อกิจการผลิตเม็ดพลาสติก ตปท.เพิ่มอีก รวมตอนนี้มีกำลังผลิตใหม่จ่อเข้ามากว่าล้านตัน/ปี ด้าน SCCC ศึกษาลงทุนโรงปูนที่กัมพูชา 
นายโซวิค รอย เชาว์ดูรี่ เลขานุการบริษัท อินโดรามา เวนเจอร์ส (IVL) เปิดเผยว่า ล่าสุดบริษัทได้ลงนามในสัญญาซื้อขายหุ้นจำนวน 2 ฉบับแรก ลงนามกับ SK Chemicals ประเทศเกาหลี และ/หรือบริษัทในเครือ เพื่อเข้าซื้อกิจการผลิตเม็ดพลาสติก SK Eurochem Sp.Zo.o. ในประเทศโปแลนด์ 
ฉบับที่ 2 ลงนามกับ SK Syntec ซึ่งเป็นบริษัทย่อยของ SK Chemi cals เพื่อเข้าซื้อกิจการผลิตเม็ดพลาสติกและโพลีเอสเตอร์ PT SKKERIS และ PT SK Fiber ในประเทศอินโดนีเซีย ซึ่งการซื้อกิจการจะดำเนินการเสร็จสิ้นในช่วงไตรมาสแรกของปี 2554
ทั้งนี้ กำลังผลิตเม็ดพลาสติกของโรงงานในโปแลนด์มีกำลังการผลิต 1.4 แสนตันต่อปี ขณะที่อินโดนีเชียเป็นโรงงานผลิตเม็ดพลาสติกและผลิตเส้นใย เส้นด้ายโพลีเอสเตอร์ มีกำลังการผลิตรวม 1.6 แสนตันต่อปี ส่วน PT SK Fiber เป็นโรงงานผลิตเส้นใยเส้นด้ายโพลีเอสเตอร์ มีกำลังผลิต 3.6 หมื่นตันต่อปี
“การเข้าซื้อกิจการนี้จะช่วยให้บริษัทสร้างฐานความเป็นสากล และความแข็งแกร่งด้านมูลค่าให้กับลูกค้าและผู้มีส่วนได้เสียของบริษัท โดยมุ่งเน้นการสร้างมูลค่าที่เกี่ยวเนื่องกับโพลีเอสเตอร์ การเข้าไปในอินโดนีเซียเป็นการเปิดตลาดใหม่ ในขณะที่โรงงานในประเทศโปแลนด์จะช่วยลดต้นทุนให้ต่ำลง เพราะโรงงานตั้งอยู่ในบริเวณเดียวกันกับโรงงานผลิต PTA ซึ่งเป็นโรงงานของบุคคลอื่น”
อย่างไรก็ตาม ช่วงปลายปีนี้ IVL ได้ประกาศซื้อกิจการผลิตเม็ดพลาสติกในต่างประเทศต่อเนื่อง ก่อนหน้าซื้อที่จีนมีกำลังผลิต 4 แสนตันต่อปี และที่สหรัฐและเม็กซิโกมีกำลังผลิต 5.35 แสนตัน
ด้านบริษัท ปูนซีเมนต์นครหลวง (SCCC) เปิดเผยว่า บริษัทได้ร่วมกับ Chip Mong Group Ltd. แห่งประเทศกัมพูชา เพื่อศึกษาความเป็นไปได้ในการลงทุนสร้างโรงงานผลิตปูนซีเมนต์ในประเทศกัมพูชา ซึ่งจะเป็นโรงงานที่มีกำลังผลิตขนาด 11.5 ล้านตัน 
“กัมพูชายังมีการเจริญเติบโตอย่างต่อเนื่อง และการร่วมลงทุนในครั้งนี้จะเพิ่มพูนประสิทธิภาพ และความสำเร็จของการดำเนินธุรกิจร่วมกันในประเทศกัมพูชาต่อไป”